Dr. Rasim Muratović, direktor Instituta za istraživanje zločina protiv čovječnosti i međunarodnog prava Univerziteta u Sarajevu. **Recenzija** rukopisa *Zločini nad djecom u Goraždu tokom opsade 1992.-1995*, autora mr. Muamera Džananovića

*Goražde je slika stanja gdje se susreće svjetska „realpolitika“*

Bergens Tidende, Bergen, Norveška, 27. april 1994.

Svi ratovi protiv Bosne, od pokolja 2.300 ljudi, većinom žena i djece dok su napuštali Sjenicu, na zadatu tvrdu riječ Karađorđeviću „da će biti pošteđeni“, preko progona i ubijanja Bošnjaka tokom I srpskog ustanka, od Beograda do Niša, od Užica do Šapca; velikih progona i zuluma počinjenih mahom nad bošnjačkim civilima po cijeloj Bosni i Hercegovini i velikim dijelom Srbije poslije Berlinskog kongresa (1878); u primjeru organizovanog pogroma nad potpuno nezaštićenim bošnjačkim stanovništvom u Šahovićima i okolini (1924); masovnog pogroma Bošnjaka koji je organizovano vršila Jugoslovenska Vojska u otadžbini pod komandom Draže Mihailovića u Foči, Višegradu, Goraždu, Čajniču i cijeloj Istočnoj Bosni tokom Drugog svjetskog rata; pa do rata protiv Bosne započetog na kraju XX stoljeća, sa ranama koje ne zacjeljuju, sa bolom koji neće uminuti, sa žrtvama koje se ne mogu izbrojati.

 Sve su to zapravo strašne sekvence jednog i istog „tragičnog nesporazuma“ koji se u pravu zove zločin najvećeg ranga – genocid, a u sociologiji društvena pojava koja ima intenciju ponavljanja – genocid, odnosno trajanju zločina u kontinuitetu sa kraćim ili dužim pauzama. U svim ovim zločinima, u njihovom sukcesivnom ponavljanju, u nepromjenjivosti matrice, u kojoj se svake dvije-tri ili četiri decenije ponovi u dlaku ista strašna priča sa pokoljem civila, silovanjima, pljačkanjima, paljenjem cijelih sela i svaki put se u istoj ulozi pojavi branilac (Bošnjaci) i napadač (Srbi). Takva stoljetna upornost jednih da unište i otmu tuđe, i drugih da se odbrane i sačuvaju svoje, nedvosmisleno ukazuje da je osnova te drame zasnovana na dubokom i suštinskom nesporazumu dobra i zla.

O tome je upravo riječ u ovoj sveobuhvatnoj naučnoj studiji *Zločini nad djecom u Goraždu tokom opsade 1992.-1995*. mr. Muamera Džananovića. Tokom opsade Goražda od maja 1992. do kraja 1995. godine ubijeno je i ranjeno najmanje 548 djece, a broj najmlađih žrtava terora nad jedinim slobodnim gradom na Drini nije konačan. Zločini (zlo) nad najmlađom populacijom (dobro) opkoljenog grada upravo je univerzalna tema ove jedinstvene studije.

Studija je sastavljena od svih onih dijelova koje jedna ovakva studija treba da sadrži: Uvod; Teorijsko-metodološki pristup radu; Goražde u velikosrpskim strateškim ciljevima; Strategija namjernih napada na civile, civilno stanovništvo i civilne objekte u Goraždu tokom opsade; Zločini nad djecom u Goraždu tokom opsade i Zaključak.

Upornim dugogodišnjim istraživanjem na terenu Džananović je dokazao da je skoro svakog drugog dana opsade, u prosjeku, ubijeno ili ranjeno jedno dijete, 15 puta je počinjeno masovno ubistvo djece, odnosno gelerima iste granate ubijeno je najmanje dvoje djece. Djeca su ubijana na svim lokacijama i u svako doba dana. Ovim istraživanjem dokazana je istina o uzrocima, razmjerama i ciljevima počinjenih zločina nad civilima, a posebno djecom, u Goražda tokom opsade 1992.-1995.

Zločincima oličenim u pripadnicima Vojske Republike Srpske je bilo poznato da su djeca, prema međunarodnom humanitarnom pravu, zaštićena od bilo kakvog napada, ali su im oduzimali pravo na život, teško ih ranjavali, uništavali im domove, uskraćivali pravo na obrazovanje, hranu, vodu, struju, te čak sprječavali i da ih dostojanstveno sahrane. Paradoksalno je ali su na taj način zločinci današnjim i budućim negatorima genocida izbili iz ruku argument po kojem su se u Bosni i Hercegovini, pa i u Goraždu, u period 1992.-1995, u “građanskom i vjerskom ratu tukle zaraćene strane”, i tome slično.

Međutim, mr. Džananović je u svom empirijskom dijelu istraživanja apotekarski precizan. On navodi da se “prvo masovno ubistvo djece desilo 14. maja 1992. ispred zgrade u bivšoj ulici Sandžačkih brigada. U tom zločinu ubijeni su Selvira Suljović i Mirsad Ćulov, oboje 1976. godište, a ranjeno je nekoliko civila, među kojima i Selvirin brat Saudin (9) i njen otac. Posljednje ubistvo se desilo 20. avgusta 1995., kada su ubijeni Selvedina Džafović (7), Armin Buljubašić (3) i njegova tetična Šejla Užičanin (7).

Uprkos činjenici da su nakon dvadeset i više godina od počinjenih zločina brojni relevantni izvori nestali, a svjedoci događaja umrli ili su se raselili, te da žrtve sve manje žele govoriti o onome što su preživjele, mr. Džananović je za potrebe ovog istraživanja analizirao naredbe VRS i pregledao hiljade relevantnih dokumenata.

Mr. Džananović je po vokaciji sociolog i on zna da sociološka nauka mora sakupiti znakove i dokaze o tome da je civilizacijski proces, između ostalog, proces gdje se ispoljava nasilje. On je to u ovoj studiji i dokazao preživljavajući i sam najteže momente tokom istraživanja prilikom susreta s roditeljima ubijene djece. Od njih je dobivao i fotografije ili videosnimke ubijene djece.

Generalno, genocid nad Bošnjacima nije bio visokotehnološki niti kvaziapstraktan, kao što je to bio, na primjer, Holokaust nad Jevrejima. U Bosni i Hercegovini, posebno u „sigurnim zonama UN-a“, a Goražde je bilo jedna od tih sigurnih zona, nasilje je bilo blisko. Dželat i žrtva bili su licem u lice. Blizu, i potpuno vidljivi. Nasilje, torture, silovanja, ubistva u Goraždu toj nesigurnoj zoni UN-a su bila vidljiva za razliku od birokratske magle i tajnovitosti koja je pratila nacističko izvršenje „konačnog rješenja“, na primjer. „Poznavati nekoga znači obavezati se na emocionalnu povezanost između sebe i tog drugog. Ta interpersonalna osjećajna povezanost moralna je ali nije neutralna. Ona sadrži njegu i brigu za one druge i doživljavanje sebe sa odgovornošću za povezanost sa onim drugima, a da se pri tome ne osjeća pritisak za izvršenje obaveze.“ To su osnovne postavke teorije blizine norveškog filozofa Arnea Johana Vetlesena koje su, međutim, oborene u zločinima počinjenim nad civilima, a posebno nad djecom u Goraždu tokom opsade 1992.-1995.

O zločinima počinjenim nad Bošnjacima u Drugom svjetskom ratu u Goraždu sistematski i sistemski se šutjelo pedeset godina. Takva šutnja pokazala se štetnom. „Naročito obrađeni“ i u toku Drugog svjetskog rata (1939.-1945.) bili su i Bošnjaci nad kojima je, na genocidnoj osnovi, uglavnom, četnik Draža Mihailović izvršio najmasovnije i najbrutalnije oblike uništavanja i istrebljenja. Genocid nad Bošnjacima ponovljen je po gotovo istom scenariju u periodu 1992.-1995, kada je Bosna i Hercegovina pretrpjela vrlo teške gubitke.

Ovaj rukopis se bavi korjenima velikosrpske agresije na Bosnu i Hercegovinu i zločinima genocida nad Bošnjacima koji traju preko dva stoljeća, kao i poukama koje se nisu izvukle iz svega toga. O tom kontinuitetu velikosrpske agresije na Bosnu i Hercegovinu i genocidu nad Bošnjacima na mikro planu *Zločini nad djecom u Goraždu tokom opsade 1992.-1995.* govori ovaj rukopis magistra Džananovića koji predlažem za objavljivanje.

Sarajevo, 15. april 2015. Dr. Rasim Muratović